สกู๊ป : แนวทางผ่อนปรน กม แรงงานต่างด้าว
สกู๊ป : แนวทางผ่อนปรน กม.แรงงานต่างด้าว

พระราชกำหนด การบริหารจัดการของแรงงานต่างด้าว คืออีกหนึ่งกลไกที่รัฐบาลหวังจะนำมาแก้ไขปัญหาแรงงานต่างด้าวที่ผิดกฎหมายและการค้ามนุษย์ มีโทษปรับสูงสุดถึง 8 แสนบาท ซึ่งขณะนี้รัฐบาลเตรียมยืดโอกาสให้ผู้ประกอบการได้ลงทะเบียนแรงงานต่างด้าวแล้ว ก่อนกฎหมายฉบับมีผลบังคับใช้ 

การแก้ไขปัญหาแรงงานต่างด้าวที่ผ่านมา รัฐบาลและคณะรักษาความสงบแห่งชาติ ได้มีความพยายามและมุ่งมั่นที่จะแก้ไขปัญหามาโดยตลอด 3 ปี ก่อนหน้านี้ไทยถูกจัดอันดับให้อยู่กลุ่มประเทศของระดับเทียร์ 3 ของประเทศสหรัฐอเมริกา นั่นก็คือเป็นประเทศที่ไม่ปฏิบัติตามมาตรฐานขั้นต่ำที่ถูกกำหนดไว้ จนได้ยกขึ้นมาเป็นระดับเทียร์  2 ซึ่งถือเป็นประเทศที่อยู่ในระหว่างแก้ปัญหาให้ดีขึ้น

การถูกเอารัดเอาเปรียบของแรงงานต่างด้าว คือปัจจัยหนึ่งของปัญหาการค้ามนุษย์ ซึ่งเกิดจากการจ้างงานที่ไม่เป็นธรรม ขาดกลไกในการร้องทุกข์ให้แก่แรงต่างด้าวและผู้เกี่ยวข้องที่ไม่ได้รับความเป็นธรรม และไม่มีบทบัญญัติรองรับการขึ้นทะเบียนตัวแทนนายจ้างและตัวแทนคนต่างด้าว ซึ่งถือเป็นช่องโหว่ทางกฎหมายทำให้เกิดการถ้ามนุษย์ขึ้นในสังคม

จึงเป็นที่มาของการจัดระเบียบแรงงานต่างด้าว คือกฎหมาย พระราชกำหนด การบริหารจัดการของแรงงานต่างด้าว พ.ศ. 2560 ซึ่งถือเป็นการรวมเนื้อหาของกฎหมาย 2 ฉบับ คือ พระราชบัญญัติการทำงานของคนต่างด้าวและพระราชกำหนดการนำคนต่างด้าวมาทำงานกับนายจ้างในประเทศ มารวมกัน ซึ่งเนื้อหาเป็นลักษณะการบูรณการรวมกัน เพื่อควบคุมงานต่างๆที่ต่างด้าวและป้องกันไม่ให้เกิดการเอาเปรียบจ้าง โดยมีอัตราสูงสุดโทษปรับ 4-8 แสนบาท

การประกาศให้พระราชกำหนด การบริหารจัดการของแรงงานต่างด้าว ขณะนี้ถือว่ามีผลบังคับใช้แล้วเป็นที่เรียบร้อย แต่ยังมีบางกลุ่มธุรกิจที่ยังมีความจำเป็นต้องพึ่งพาแรงงานต่างด้าวอยู่ และอาจจะต้องใช้เวลาในการปรับ รัฐบาลจึงได้เตรียมมาตรการช่วยเหลือในเบื้องต้น คือ การออกคำสั่งของ คสช. ตามมาตรา 44 หวังจะยืดโอกาสให้เกิดการลงทะเบียนจ้างงานที่ถูกต้องใน 120 วัน เพื่อบรรเทาผลกระทบในช่วงนี้ ก่อนเริ่มปราบปรามอย่างจริงจัง

สำหรับแนวทางที่รัฐบาลนำมาใช้ ช่วยเหลือผู้ประกอบการที่ได้รับผลกระทบจากกฎหมายแรงงานต่างด้าว นั้นคือ ชะลอกฎหมายในมาตรา 101 คือ แรงงานต่างด้าวที่ไม่มีใบอนุญาตทำงาน ต้องมีโทษจำคุก 5 ปี ปรับ 1 แสนบาท  มาตรา 102 ผู้ประกอบการที่จ้างแรงงานต่างด้าวที่ไม่มีใบอนุญาต มีโทษปรับ 4-8 แสนบาท  มาตรา 122 ผู้ประกอบที่จ้างแรงงานต่างด้าวที่ไม่มีใบอนุญาตกับตนเอง มีโทษปรับ 4-8 แสนบาท ซึ่งบทลงโทษที่รุนแรงเหล่านี้ เพื่อให้นายจ้างได้ตระหนักถ้าทำผิดกฎหมายจะต้องถูกลงโทษหนัก จึงต้องให้ความสำคัญและทำให้ถูกต้อง ซึ่งที่ผ่านมารัฐบาลได้พยายามผ่อนปรนให้เกิดการเปลี่ยนแปลงที่ดีขึ้นมาตลอด และเกิดผลกระทบกับประชาชนน้อยที่สุดในการประกอบธุรกิจทุกภาคส่วน